Meer Covid-19-sterftes as wat amptelike syfers aandui – verslag(Foto: Insung Yoon/Unsplash) Sterftes weens natuurlike oorsake in Suid-Afrika het die afgelope weke ŉ beduidende toename getoon. So blyk dit uit ŉ weeklikse verslag oor sterftes wat die Suid-Afrikaanse Raad op Gesondheidsberoepe bekendstel. Volgens dié verslag is 5 600 Suid-Afrikaners tussen die ouderdom van een en 59 jaar in die eerste week van Julie aan natuurlike oorsake dood. ŉ Totaal van 8 452 Suid-Afrikaners ouer as 60 is in dieselfde tydperk dood. Dit is amper twee keer soveel as die gemiddelde weeklikse sterftesyfer (onderskeidelik 3500 en 4000) wat tussen Januarie en Mei vanjaar vir dié ouderdomsgroepe aangemeld is. Hoewel dié verslag sterftes aan alle natuurlike oorsake, en nie net Covid-19 aandui nie, meen die raad dié skielike toename kan hoofsaaklik aan Covid-19 toegeskryf word. Dit beteken daar kan dus meer Covid-19 verwante sterftes wees as wat daar tot op hede aangemeld is. Volgens die departement van gesondheid het die nuwe koronavirus wat Covid-19 veroorsaak sedert Maart die lewe van 5 940 pasiënte in Suid-Afrika geëis, dus aansienlik minder as wat die RGB se verslag toon. Luidens die verklaring toon die jongste verslag dat daar teen die tweede week van Julie sowat 59% meer sterftes weens natuurlike oorsake was as wat in die verlede aangeteken is. “Dit beteken dat die sterftes ŉ patroon toon wat heeltemal anders is as dié wat deur historiese neigings aangedui word,” lui die verklaring. “Dít kan toegeskryf word aan sterftes weens Covid-19 sowel as sterftes weens ander siektes soos TB, MIV en nie-oordraagbare siektes,” sê prof. Glenda Gray, uitvoerende hoof van die Suid-Afrikaanse Mediese Navorsingsraad. Prof. Debbie Bradshaw, hoofspesialiswetenskaplike en mede-outeur van die verslag, sê in die verklaring dat die tydsberekening en die geografiese patroon geen ruimte laat vir twyfel dat die toename in sterftes verband hou met die Covid-19-epidemie nie, al verskil dit hemelsbreed van die departement van gesondheid se syfers. Volgens Bradshaw dra die weeklikse verslae oor sterftes belangrike inligting by om ander gegewens van die Covid-19-pandemie te komplementeer soos die pandemie ontvou. Die verslag kon reeds onder meer bevestig dat daar nog geen epidemies voorgekom het voordat die Nasionale Instituut vir Oordraagbare Siektes (NIOS) die eerste Covid-19-geval, en dr. Zweli Mkhize, minister van gesondheid, die eerste sterfte in Maart vanjaar aangemeld het nie. Die verslae het ook die vroeë groei van die pandemie in Kaapstad en die Wes-Kaap bevestig, gevolg deur die verspreiding van Covid-19 in Nelson Mandelabaai en die Oos-Kaap, verduidelik Bradshaw.